Helsingin keskustan ja Helsinki-Vantaan lentoaseman väliä voi matkustaa junalla, bussilla tai taksilla. Nopein kulkuneuvo on paikallisjuna, jolla noin 20 kilometrin matkaan lentoaseman ja Helsingin päärautatieaseman välillä kuluu noin puoli tuntia. Taksilla ajoaika on parhaimmillaan suunnilleen sama, bussilla matkaan menee noin 45 minuuttia. Julkisen liikenteen junaan ja busseihin tarvitsee ABC-vyöhykkeiden matkalipun, jonka voi ostaa mobiilisovellukseen tai hankkia esimerkiksi automaateista tai R-kioskeista. Lippu maksaa noin 5 euroa.